**รองนายกฯ ประเสริฐ เร่งรัดขับเคลื่อนผลิตภัณฑ์สุขภาพเป้าหมาย  
มั่นใจสร้างมูลค่าเพิ่ม 7 หมื่นล้านต่อปี**

คณะกรรมการพัฒนาระบบยาแห่งชาติ มีมติเร่งรัดขับเคลื่อนเศรษฐกิจผลิตภัณฑ์สุขภาพ สนับสนุนภาคเอกชนลงทุนในประเทศ เพิ่มมูลค่าเศรษฐกิจ 7 หมื่นล้านบาทต่อปี เพิ่มยาจำเป็นในบัญชี  
ยาหลักแห่งชาติให้ประชาชนเข้าถึงได้มากขึ้นกว่า 20 รายการ เพื่อประเทศไทยมีความมั่นคงด้านยา  
อย่างยั่งยืน มุ่งสู่ประเทศใช้ยาสมเหตุผลต้นแบบภายในปี 2573

นายประเสริฐ จันทรรวงทอง รองนายกรัฐมนตรี เป็นประธานในการประชุมคณะกรรมการพัฒนาระบบยาแห่งชาติ ครั้งที่ 2/2567 ณ สำนักงานปลัดสำนักนายกรัฐมนตรี ทำเนียบรัฐบาล โดย**นายประเสริฐ จันทรรวงทอง รองนายกรัฐมนตรี ประธานกรรมการพัฒนาระบบยาแห่งชาติ** เปิดเผยว่า คณะกรรมการฯ ได้ประกาศแผนงานเร่งรัดขับเคลื่อนเศรษฐกิจผลิตภัณฑ์สุขภาพ เพื่อผลักดันผลิตภัณฑ์สุขภาพกลุ่มเป้าหมาย ได้แก่ ยาชีววัตถุ สมุนไพร และเครื่องมือแพทย์ ให้มีการลงทุนหรือร่วมลงทุนผลิตในประเทศไทยให้เป็นนโยบายของประเทศ มีผลิตภัณฑ์สุขภาพที่มีมูลค่าตลาดสูงรวมถึงผู้ผลิตมีแผนวิจัยและพัฒนา เช่น ผลิตภัณฑ์การแพทย์ขั้นสูง สารสกัดสมุนไพร เครื่องมือแพทย์ปัญญาประดิษฐ์ ให้เป็นเป้าหมายระยะสั้น รวมทั้งเห็นชอบการจัดทำร่างพระราชบัญญัติเศรษฐกิจผลิตภัณฑ์สุขภาพ เพื่อให้เป็นกลไกสำคัญในการขับเคลื่อนร่วมกับหน่วยงานรัฐและเอกชน ให้เกิดการส่งเสริมเศรษฐกิจผลิตภัณฑ์สุขภาพตลอดห่วงโซ่อุปทาน

ทั้งนี้ การนำแผนงานเร่งรัดขับเคลื่อนเศรษฐกิจผลิตภัณฑ์สุขภาพไปสู่การปฏิบัติ จะช่วยเพิ่มมูลค่า  
ทางเศรษฐกิจ 7 หมื่นล้านบาทต่อปี นอกจากนี้ คณะกรรมการฯ ยังเพิ่มการเข้าถึงยาจำเป็นกว่า 20 รายการ ผ่านกลไกบัญชียาหลักแห่งชาติ เช่น ยาฉีดสำหรับผู้ป่วยจิตเวชที่มีอาการรุนแรง ยาช่วยอดบุหรี่   
ยาสำหรับยุติการตั้งครรภ์ และยังประกาศกำหนดราคากลางยา จำนวน 53 รายการ ส่งผลให้ภาครัฐประหยัดค่าใช้จ่ายด้านยามากกว่า 170 ล้านบาทในปี 2567 อีกทั้งเร่งขับเคลื่อนสู่การเป็นประเทศใช้ยาอย่างสมเหตุผลต้นแบบ ภายในปี 2573 โดยพัฒนาระบบสุขภาพให้มีการใช้ยาอย่างสมเหตุผล ทั้งในส่วนกลางและส่วนภูมิภาคอย่างต่อเนื่อง

**รองนายกรัฐมนตรี** กล่าวย้ำว่า รัฐบาลจะขับเคลื่อนแผนงานเร่งรัดเศรษฐกิจผลิตภัณฑ์สุขภาพอย่างเป็นรูปธรรม พร้อมยกร่างกฎหมายส่งเสริมเศรษฐกิจผลิตภัณฑ์สุขภาพอย่างครบวงจร และขอให้  
ทุกภาคส่วนร่วมกันขับเคลื่อนให้ระบบยามั่นคงด้วยการวิจัยพัฒนา ให้ประเทศไทยมีการจัดหายาจำเป็น  
ไว้ใช้อย่างต่อเนื่องและทันท่วงที ทั้งในภาวะปกติและฉุกเฉิน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 3 ธันวาคม 2567 / ข่าวแจก 53 ปีงบประมาณ พ.ศ. 2568**